**Pebble** (engleski: *Pebble Island*, španjolski: *Isla Borbón*) je naseljeni otok na sjevernom ulazu u Falklandski kanal pored obala Zapadnog Falklanda.

Geografske karakteristike
-------------------------

*Pebble* je peti po veličini otok u Falklandskom arhipalagu, površine 103.36 km² dug 31 km u smjeru zapad - istok, širok 7 km na istočnom dijelu. *Pebble* je posljednji otok u lancu otoka koji se proteže duž sjeverne obale Zapadnog Falklanda.

*Pebble* ima i svoj vlastiti mali arhipelag u kojem su pored njega manji otoci; *Pebble Islet* (5 km²), *Government Islet* (1.1 km² ), *White Island* (0.05 km²) i *Keppel Islet* (0. 08 km²), koji leže na zapadno od otoka. 

Zapadnim dio otoka je brdovit, njime dominiraju tri brda *First Mountain* (277 m), *Middle Mountain* (214 m) i *Marble Mountain* (237 m.),  taj dio otoka poznat je po pingvinima. Istočni dio otoka ima brojna velika jezera i močvare, koja su stanište brojnih barskih i vodenih ptica, zbog tog je područje pod posebnom zaštitom. 

Jedino naselje na otoku je *Pebble Island Settlement*, na prevlaci koja spaja ta dva različita dijela otoka. To je naselje od desetak stanovnika, zapravo sjedište velike farme ovaca, pored koje se nalazi manji hotel, trgovina, škola od jednog razreda i poletno sletna staza - priručnog aerodroma. Jednom mjesečno do otoka doplovi trajekt *Concordia Bay* iz luke New Haven, on usput svraća i na otoke; Golding, Keppel, Saunders, Carcass, West Point, New, Weddell i Beaver

Historija
---------

Prvi zapis otoka seže do 1594. kada je britanski moreplovac *Richard Hawkins* oplovio njegove sjeverne obale i nazvao ga *Faire*. Negdje oko 1766. ustalilo se ime Pebble, zbog lijepih oblutaka na žalovima zapadnog rta. 

Otok Pebble kupio je *John Dean Markham* 1869. i osnovao farmu za uzgoj ovaca pod nazivom *Dean Brothers Ltd*. Od tada se otok neprekidno koristi kao pašnjak za ovce, danas farma drži oko 8 000 ovaca. 

### Pebble za Falklandskog rata

*Pebble* je punio naslovnice novina za vrijeme Falklandskog rata, kad su jedinice britanskog SAS (Special Air Service) u noći između 14. / 15. maja 1982. izvršile napad na malu argentinsku avio bazu od 300 ljudi. To je bio prvi napad britanske vojske izveden na falklanskom kopnu, koji je rezultirao uništenjem 11 argentinskih aviona. Na isti taj aerodrom danas slijeću malobrojni turisti. 

*Pebble* je bio ponovno vijest dana 25. maja 1982. kad su argentinski avioni bombardirali i potopili britanski razarač *HMS Coventry* 11 km sjeverno od otoka..Veliki spomen križ podignut je na slikovitom brežuljku nedaleko od naselja, kao uspomena na 20 poginulih mornara. 

Nad *Pebbleom* su Sea Harrieri Britanske kraljevske mornarice oborili dva argentinska aviona u maju 1982. a 7. juna raketa ispaljena sa broda HMS Exeter, oborila je jedan Learjet sa 5 članova argentinske posade .

Izvori
------

1. ↑  „*Pebble*" (engleski). Pebble Lodge. Arhivirano iz originala na datum 2012-04-05. Pristupljeno 9. 04. 2012.
2. 1 2 3 4 5  „*Pebble Island Group*" (engleski). Falklands Conservation. Arhivirano iz originala na datum 2011-07-10. Pristupljeno 5. 04. 2012.
3. ↑  „*Ferry and Boat in Falkland Islands*" (engleski). Horario de ferry. Pristupljeno 13. 04. 2012.
4. 1 2 3  „*Special Air Service (SAS) - Raid On Pebble Island* "(engleski). Elite UK Forces. Pristupljeno 5. 04. 2012.
5. 1 2 3  „*History*" (engleski). Pebble Lodge. Arhivirano iz originala na datum 2012-04-14. Pristupljeno 7. 04. 2012.

Vanjske veze
------------

* *Pebble Island* na portalu Pebble Lodge Arhivirano 2012-04-05 na Wayback Machine-u (`en`)
* *History* na portalu Pebble Lodge Arhivirano 2012-04-14 na Wayback Machine-u (`en`)
* Detaljna karta Falklanda